Hermenn í stjórnarher Jemen . AP / Hani Mohammed Áhöfn bandarísks herskips lagði nýverið hald á búnað sem talinn er vera úr eldflaugum frá Íran . Sjóliðar fóru um borð í smátt skip á Ómanflóa í síðustu viku og fundu þar eldflaugahlutana . Yfirvöld Bandaríkjanna telja að smygla hafi átt búnaðinum frá Íran til uppreisnarmanna Húta í Jemen . Bandaríkin hafa reglulega stöðvað sendingar vopna frá Íran til Húta . Þessi sending er þó sögð óhefðbundin þar sem búnaðurinn sem um ræðir sé verulega þróaður . Áhöfn skipsins var færð í hendur Strandgæslu Jemen og búnaðurinn er í haldi Bandaríkjanna . Írönum er óheimilt að flytja vopna til annarra ríkja , samkvæmt ályktunum Öryggisráðs Sameinuðu þjóðanna og þar að auki segir önnur ályktun til um að ólöglegt sé að útvega Hútum vopn . Íranar hafa þó ítrekað verið sakaðir um að flytja gífurlegt magn vopna til hópa víðsvegar um Mið-Austurlönd . Átökin í Jemen eru að miklu leyti á milli Íran og Sádi-Arabíu sem styðja mismunandi fylkingar . Samkvæmt Reuters hafa Hútar framleitt töluvert af eldflaugum í Jemen með hjálp erlendis frá varðandi sérfræðiþekkingu sem til þarf og eldflaugabúnað frá Íran . Þar að auki hafa þeir lagt hald á fjölda vopna frá stjórnarher Jemen . Sádar sögðu frá því í sumar að Hútar hefðu skotið minnst 226 eldflaugum og 710.606 sprengjum að Sádi-Arabíu .